### Resumé

Ifølge Affaldsaktørbekendtgørelsens §18 stk. 4 skal Byrådet fastsætte og opkræve gebyr for jordflytning. Gebyret dækker kommunens omkostninger i forbindelse med anmeldelse og dokumentation ved flytning af jord, som er erhvervsaffald. Gebyret differentieres, så det afspejler tidsforbruget ved den enkelte anmeldelse.

Jordflytningsgebyret opkræves pr. påbegyndt 1/2 time og er genberegnet årligt siden 2021 efter følgende principper:

* Hvile-i-sig-selv-princippet. Gebyrerne må således ikke overstige de samlede omkostninger i forbindelse med ydelserne.
* Gennemsigtighed. Dette princip er bl.a. udmøntet ved, at kommunen skal kunne dokumentere, at gebyrindtægterne ikke overstiger de samlede omkostninger.
* Lighedsgrundsætningen, forureneren betaler-princippet og princippet om, at der ikke må krydssubsidieres mellem ordninger.
* Det kan accepteres, at der ikke i det enkelte år er balance mellem indtægter og udgifter, idet dette kan være vanskeligt at opnå. Det accepteres, at der er en balance mellem indtægter og
  udgifter over en 4-årig periode med udgangspunkt i det seneste afsluttede regnskabsår.

### Sagsfremstilling

Jordflytningsgebyret beregnes på baggrund af forventede antal jordflytningssager, udgift til Jordweb, som er det it-system der varetager den administrative håndtering af anmeldelserne og "hvile i sig selv princip" hvor kommunen skal kunne dokumentere, at gebyrindtægterne ikke overstiger de samlede omkostninger.

Da Jordweb har varslet en betydelig stigning i abonnement fra 1. januar 2025 (ca. 90%) og prognoserne ift. jordflytning for 2025 viser et lille fald i antallet, er det nødvendigt at hæve  jordflytningsgebyret med 35%.

Prisen for jordflytning i 2024 har været 393,00 kr. pr påbegyndt 1/2 time. Prisen for jordflytning i 2025 er tidligere godkendt til 413 kr. pr. påbegyndt 1/2 time, men grundet stigende udgifter til Jordweb, som er det administrationssystem der benyttes ifm. jordflytning, ønsker Forvaltningen at hæve prisen for jordflytning i 2025 til 531,00 kr. pr. påbegyndt halve time.
Gebyrændringen vurderes at kunne dække [adresse] samlede omkostninger til jordflytning i 2025, og gebyret vil fortsat være på niveau med øvrige kommuners jordflytningsgebyr.

### Økonomi

Forvaltningen har konstateret, at antallet af anmeldelser har været på et lavere niveau end antaget i de tidligere beregninger af taksten. Dette har medført, at forvaltningen ikke har fået dækket sine udgifter tilstrækkeligt. Da vi nu har data på antallet af anmeldelser over flere år har vi et bedre grundlag for beregningen af taksten. Dette, samt den store stigning i udgiften til Jordweb abonnementet gør det nødvendigt at hæve den godkendte takst for 2025 på 413 kr. pr. påbegyndt 1/2 time til 531 kr. pr. påbegyndt 1/2 time. Forvaltningen forventer, at takstændringen vil få økonomien for jordflytning til at balancere.

Taksten for anmeldelse af jordflytning ligger i andre kommuner på ca. 400-800 kr. pr. påbegyndt 1/2 time. Ved Byrådets godkendelse ændres taksten i takstbladet.

### Klima og resiliensvurdering

Ingen bemærkninger

### Sagens videre forløb

Sagen skal behandles i Økonomiudvalget og Byrådet.

### Historik

#### Kommunaldirektøren indstiller , den 2. december 2024, punkt 276:

at gebyrændring vedrørende anmeldelse af jordflytning godkendes.

#### Beslutning fra Økonomiudvalget, den 2. december 2024, punkt 276:

Anbefales.

Lea Kjær tog forbehold for sin stillingtagen til byrådets behandling.

### Beslutning

Godkendt.